DA Den Europæiske Unions Tidende C 278/1

DEN EUROPÆISKE CENTRALBANKS UDTALELSE

af 5. oktober 2010

om to forslag til forordninger om erhvervsmæssig grænseoverskridende landevejstransport af eurokontanter mellem medlemsstaterne i euroområdet

(CON/2010/72)

2010/C 278/01

Indledning og retsgrundlag

Den Europæiske Centralbank (ECB) modtog den 6. september 2010 en anmodning fra Europa-Parlamentet om en udtalelse om et forslag til Europa-Parlamentets og Rådets forordning om erhvervsmæssig grænseoverskridende landevejstransport af eurokontanter mellem medlemsstaterne i euroområdet (1) (herefter »forordningsforslaget«). Den Europæiske Centralbank (ECB) modtog den 20. september 2010 også en anmodning fra Rådet for Den Europæiske Union om forordningsforslaget. Den 27. september 2010 modtog ECB en anmodning fra Rådet for Den Europæiske Union om et forslag til Rådets forordning om udvidelse af anvendelsesområdet for Europa-Parlamentets og Rådets forordning (EU) nr. xx/yy om erhvervsmæssig grænseoverskridende landevejstransport af eurokontanter mellem medlemsstaterne i euroområdet (2) (herefter: »det udvidende forordningsforslag«), (tilsammen (»forordningsforslagene«).

ECB’s kompetence til at afgive udtalelse fremgår af artikel 127, stk. 4, og 282, stk. 5, i traktaten om Den Europæiske Unions funktionsmåde, da forordningsforslagene indeholder bestemmelser om grænseoverskridende landevejstransport af eurosedler og da det er ECB’s Styrelsesråd, som alene har eneret til at bemyndige udstedelse af eurosedler. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB’s Styrelsesråd.

Generelle bemærkninger

Forordningsforslagene vil øge fordelene ved fjernadgang til de nationale centralbankers kontanttjenester ved at gøre cirkulation og transport of eurosedler og -mønter mellem medlemsstaterne i euroområdet så fri som mulig. Dette er vigtigt, da alene eurosedler og -mønter har status som lovligt betalingsmiddel inden for euroområdet (3).

Begrebet lovligt betalingsmiddel er også særligt vigtigt med henblik på brugen af »intelligent system til neutralisering af pengesedler«, som defineret i forordningsforslaget. Som myndighed med eneret til at bemyndige udstedelse af eurosedler som lovligt betalingsmiddel bemærker ECB, at »neutraliserede« eurosedler bevarer deres status som lovligt betalingsmiddel, og at dette allerede er tiltrådt af Kommissionen (4).

For så vidt angår den foreslåede udvidende forordning med hensyn til medlemsstater uden for euroområdet, kan ECB støtte videreførelse af den praksis, som allerede var etableret, inden traktaten trådte i kraft (5). I særdeleshed bør alle bestemmelser i forordningsforslaget udvides til disse medlemsstater. Medlemsstater uden for euroområdet kan ikke være »oprindelsesmedlemsstater« eller »bestemmelsesmedlemsstater« i henhold til forordningsforslaget. De bør imidlertid kunne opnå status som »medlemsstat, der krydses«. Såfremt dette ikke er tilfældet, kan medlemsstater inden for euroområdet, som der kun kan opnås adgang til ad landevej, der krydser gennem medlemsstater uden for euroområdet, blive unødigt diskrimineret.

Hvor ECB foreslår ændringer af forordningsforslagene, vedlægges som bilag ændringsforslag med begrundelse herfor.

Udfærdiget i Frankfurt am Main, den 5. oktober 2010. Jean-Claude TRICHET Formand for ECB

(1) KOM(2010) 377 endelig udg.

(2) KOM(2010) 376 endelig udg.

(3) Jf. Traktatens artikel 128, stk. 1, tredje led.

(4) Kommissionens henstilling af 22. marts 2010 om omfanget og virkningerne af eurosedlers og -mønters status som lovligt betalingsmiddel (EUT L 83 af 30.3.2010, s. 70).

(5) Jf. ECB’s udtalelse CON/2006/35 af 5. juli 2006 efter anmodning fra Rådet for den Europæiske Union om to forslag til Rådets afgørelse om udveksling, bistand og uddannelse med henblik på beskyttelse af euroen mod falskmøntneri (Pericles-programmet) (EUT C 163 af 14.7.2006, s. 7).